ลักเซมเบิร์ก ประเทศที่มี GDP ต่อหัว มากสุดในโลก
หากพูดถึงประเทศที่มีขนาดเล็ก แต่สามารถสร้างรายได้ต่อหัวอย่างมหาศาล ส่วนใหญ่เราคงจะนึกถึง ประเทศสิงคโปร์ แต่แท้จริงแล้ว ในโลกของเรายังมีอีกประเทศหนึ่งที่มีขนาดเพียง กรุงเทพมหานคร รวมกับ นนทบุรี แต่สามารถสร้างรายได้ต่อหัวเป็นอันดับ 1 ในโลก ประเทศนั้นคือ ลักเซมเบิร์ก..
22 ก.ค. 2562

ลักเซมเบิร์ก ประเทศที่มี GDP ต่อหัว มากสุดในโลก / โดย ลงทุนแมน
หากพูดถึงประเทศที่มีขนาดเล็ก
แต่สามารถสร้างรายได้ต่อหัวอย่างมหาศาล
ส่วนใหญ่เราคงจะนึกถึง ประเทศสิงคโปร์
แต่แท้จริงแล้ว
ในโลกของเรายังมีอีกประเทศหนึ่งที่มีขนาดเพียง
กรุงเทพมหานคร รวมกับ นนทบุรี
แต่สามารถสร้างรายได้ต่อหัวเป็นอันดับ 1 ในโลก
ประเทศนั้นคือ ลักเซมเบิร์ก..
หลายคนอาจไม่คุ้นชื่อนี้
คำถามคือ ประเทศนี้อยู่ที่ไหน?
ลักเซมเบิร์กตั้งอยู่ทางตะวันตกของยุโรป โดยไม่มีทางออกสู่ทะเล
และอยู่ติดกับประเทศมหาอำนาจอย่าง เยอรมนี ฝรั่งเศส และเบลเยียม
ประเทศนี้มีขนาดพื้นที่ 2,586 ตารางกิโลเมตร โดยมีประชากรเพียง 600,000 คน
ที่น่าสนใจคือ GDP ต่อหัวของประเทศนี้
อันดับ 1 คือ ลักเซมเบิร์ก มี GDP ต่อหัว 3.5 ล้านบาท
อันดับ 2 และ 3 คือ มาเก๊า และ สวิตเซอร์แลนด์ มี GDP ต่อหัว 2.6 ล้านบาท
อันดับ 8 และ 9 คือ สหรัฐอเมริกา และ สิงคโปร์ มี GDP ต่อหัว 2.0 ล้านบาท
อันดับ 26 คือ ญี่ปุ่น มี GDP ต่อหัว 1.3 ล้านบาท
อันดับ 72 คือ จีน มี GDP ต่อหัว 3.1 แสนบาท
อันดับ 87 คือ ไทย มี GDP ต่อหัว 2.3 แสนบาท
แล้ว ลักเซมเบิร์ก มีดีอะไร?
หากพูดถึงประเทศไทย อุตสาหกรรมการท่องเที่ยวคงเป็นแหล่งรายได้หลัก
แต่สำหรับ ลักเซมเบิร์ก อุตสาหกรรมหลัก คือ การให้บริการทางด้านการเงินและธนาคาร
โดยลักเซมเบิร์กมีนโยบายที่ปกป้องความลับ และให้สิทธิประโยชน์อย่างมากกับเงินลงทุนจากต่างประเทศเช่น การคิดภาษีที่ถูกกว่า
โดยบริษัทจากต่างชาติ สามารถมาตั้งบริษัทในลักเซมเบิร์ก แล้วสามารถโอนเงินกลับไปยังประเทศตัวเอง โดยโดนหักภาษีในอัตราที่ต่ำมาก
จนทำให้ลักเซมเบิร์กถูกขนานนามว่าเป็น Tax haven หรือ ดินแดนภาษีต่ำ
ด้วยเหตุนี้เงินทุนจากต่างประเทศมากมายจึงเข้ามาในลักเซมเบิร์กอย่างมหาศาล เช่น บริษัทยักษ์ใหญ่อย่าง Amazon และ Microsoft
ที่น่าสนใจคือ ประเทศนี้เป็นจุดศูนย์กลางของกองทุนขนาดใหญ่ทั่วโลก
ปัจจุบันลักเซมเบิร์ก มีขนาดกองทุนที่ใหญ่ที่สุดเป็นอันดับ 2 ของโลก เป็นรองเพียง สหรัฐอเมริกา
โดยมีสินทรัพย์ภายใต้การบริหารกว่า 132.3 ล้านล้านบาท
ซึ่งเงินทุนข้ามชาติทั้งหมดในโลกนั้น กว่า 62% จดทะเบียนที่ ลักเซมเบิร์ก
ธนาคารต่างชาติจำนวน 136 ธนาคารจาก 29 ประเทศก็ตั้งอยู่ที่นี่เช่นกัน
สิ่งที่น่าสนใจคือ แล้วทำไมคนทั่วโลกถึงเชื่อใจลักเซมเบิร์กขนาดนี้ ทำไมไม่กลัวว่าเงินจะโดนยึดไปง่ายๆ
ต้องบอกว่า ปัจจัยสำคัญคือ ความโปร่งใส และเสถียรภาพทางการเมือง
โดยปัจจุบัน ลักเซมเบิร์กถูกจัดให้เป็นประเทศที่มีการทุจริตน้อยที่สุดเป็นอันดับ 9 ของโลก
มีเสถียรภาพทางเศรษฐกิจและการเมืองเป็นอันดับ 2 ของโลก
นอกจากนี้ยังถูกจัดให้มีอัตราความน่าเชื่อถือ (Credit Rating) จาก 3 สถาบันหลักของโลกอย่าง Standard & Poor's, Fitch และ Moody's ที่ระดับ AAA
ซึ่งในโลกนี้มีเพียง 11 ประเทศเท่านั้นที่ทำได้..
อย่างไรก็ตาม ในปัจจุบัน การตื่นตัวของแต่ละประเทศ เพื่อป้องกันการทำ Offshore company หรือ ตั้งบริษัทในต่างประเทศเพื่อเลี่ยงภาษีเริ่มมีมากขึ้น
เราคงต้องติดตามกันต่อไปว่าสถานการณ์ของ ลักเซมเบิร์ก ในอนาคตจะเป็นอย่างไร
แต่สิ่งที่น่าเรียนรู้ของเรื่องนี้ คือ ในทุกประเทศที่มีความก้าวหน้าสูง ต่อให้มีพื้นที่ใหญ่ หรือ เล็กขนาดไหน
ความโปร่งใสก็ยังคงเป็นปัจจัยสำคัญเสมอ..
----------------------
อ่านลงทุนแมนสนุกขึ้น
อ่านในแอป Blockdit
โหลดที่ 
----------------------
References
-
-
-
-
-
-
-